Source: http://blog.sportsuport.ro/tag/liga-campionilor/
Timestamp: 2019-05-25 05:43:18+00:00

Document:
Succes, copii! Și, era să uit, „La Mulți Ani! Tuturor”!
Cei mai mulți dintre noi încă ne începem ziua cu un cârnat, cu un caltaboș, cu o salată boeuf sau cu câte o țuică! Și o încheiem cu o friptură de porc și cu un șpriț! Și ne gândim la cât de bun, dar mai ales de entuziasmant a fost „defunctul” 2016. Din punct de vedere handbalistic.
Ele, handbalistele, adică, și ei, handbaliștii, adică, își încep zilele altfel în această perioadă: cu antrenamente! Mulți se întreabă: „Cum, deja?! Suntem abia în 6 ianuarie!” Da, pentru ele, pentru ei, normalul înseamnă muncă, antrenamente. Aseară, în Sala Rapid, CSM București, campioana Europei, a disputat primul meci din Noul An! Iar fetele lui Aurelian Roșca au început cu dreptul 2016, 32-25 (17-13) cu Unirea Slobozia, în campionat. În numai câteva zile, însă, urmează primul duel din Liga Campionilor, cu Larvik.
De-a dreptul abrupt debutează anul 2017 pentru naționala sub 21 de ani a României. Băieți! Copiii lui Ovidiu Mihăilă joacă azi, la Pitești, contra Danemarcei, primul meci din grupa de calificare la Campionatul Mondial. Mâine, România va da piept cu Suedia, iar peste două zile cu Bulgaria. Misiunea tinerilor jucători români e mai mult decât dificilă. Din grupă merge mai departe doar prima clasată!
Vineri, 6 ian/ora 16:00 – Danemarca vs România (în direct pe TVR HD)
Sâmbătă, 7 ian/ora 16:00 – România vs Suedia (în direct pe TVR 1 și TVR HD)
Duminică, 8 ian/ora 16:00 – România vs Bulgaria (în direct pe TVR 1 și TVR HD)
Meciurile se joacă la Sala Sporturilor „Trivale” din Pitești!
foto: www.frh.ro
Publicat pe 6 ianuarie 2017 6 ianuarie 2017 Etichete Campionatul Mondial U21, CSM București, Liga Campionilor, Ovidiu Mănăilă, PiteștiLasă un comentariu pentru Succes, copii! Și, era să uit, „La Mulți Ani! Tuturor”!
Un public de Liga Campionilor!
Mai sunt două ore până la meciul dintre CSM București și Midtjylland, ultimul din Grupa C a Ligii Campionilor la handbal feminin. Nu mai e frigul de acum câteva săptămâni, când fetele noastre întâlneau Győri ETO într-o reeditare a finalei Ligii Campionilor din primăvară de la Budapesta. Nu mai e nici forfota dinaintea confruntării cu rivalele de la Győr.
„Poate faptul că fetele au obținut deja calificarea în turul următor? Poate numele adversarului, Midtjylland, să nu mai atragă? S-a săturat publicul bucureștean de handbal, așa repede?”, erau întrebările care mă frământau.
„Stai liniștit, toate biletele au fost vândute, sala va fi plină, avem public de Liga Campionilor”, mă asigură însă cineva, nu mai știu exact cine. Și a avut dreptate.
Polivalenta bucureșteană a fost plină la ora jocului dintre CSM și Midtjylland!
Iar atmosfera a fost cea cu care ne-am obișnuit deja. E adevărat, publicul s-a încălzit mai greu, ca un motor diesel iarna, dar a fost extraordinar. Veniți din toată țara ca să susțină campioana Europei, românii au fost admirabili. Le-au transmis fetelor lui Aurelian Roșca, aflat pentru prima oară pe banca CSM-ului la un meci pe teren propriu, toată energia pozitivă din dotare! Iar fetele noastre, campioanele Europei, au folosit acest „plus” fără economie!
A fost o nouă seară extraordinară la Polivalenta din Parcul Tineretului. Minute în șir după ultimul fluier al arbitrilor, suporterii le-am aplaudat pe fetele de la CSM și s-au bucurat alături de acestea.
Campioana Europei și-a respectat blazonul, merge mai departe în Liga Campionilor.
„Tot fetele noastre vor câștiga Liga Campionilor, ai să vezi”, îmi șoptește același om care cu două ore înaintea meciului, când aleile din jurul Polivalentei erau pustii, îmi spunea: „Stai liniștit, toate biletele au fost fost vândute, sala va fi plină, avem public de Liga Campionilor”!
Publicat pe 21 noiembrie 2016 21 noiembrie 2016 Etichete CSM București, Liga Campionilor, Midtjylland, Polivalenta bucureșteanăLasă un comentariu pentru Un public de Liga Campionilor!

References: CSM 
 CSM 
 CSM 
 CSM 
 CSM 
 CSM